Diari Oficial de la Generalitat Valenciana


Sumari del DOGV 8954, del 17-11-2020 (2020/9367)

RESOLUCIÓ de 23 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68-2017-AIA Sinarcas.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8954

Data del DOGV
:   17-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9367


Data del document
:   23-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 23 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68-2017-AIA Sinarcas. [2020/9367]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 68-2017-AIA Sinarcas.  
«Declaració d'impacte ambiental  
Expedient: 68-2017-AIA  
Títol: Legalització d'ampliació d'explotació avícola de posta  
Promotor: Grupo Avícola La Cresta, SL  
Òrgan substantiu: Servei de Prevenció i Control Integrat de la Contaminació  
Localització: parcel·la 215 i part de les parcel·les 134 i 214 del polígon 11 de Sinarcas (València).   
  
Antecedents  
- El 4 de juny de 2003 la Direcció General de Planificació i Gestió del Medi emet una declaració d'impacte ambiental favorable al projecte d'explotació avícola de posta per a 100.000 gallines ponedores (expedient 221-2002-AIA), projecte que incloïa una nau de ponedores i centre classificador d'ous.  
- L'11 de juny de 2003 la Direcció General de Planificació i Gestió del Medi emet una declaració d'impacte ambiental del projecte d'ampliació d'explotació avícola per a arribar a una capacitat de 800.000 aus (expedient 128-2003-AIA) mitjançant la construcció de 8 naus noves.  
  
Aquest expedient compta amb les resolucions complementàries següents:  
- Resolució complementària (1a) de 26 de maig de 2009 amb la finalitat de fer constar les numeracions cadastrals de totes les parcel·les cadastrals integrants de l'explotació avícola i incloure en la resolució l'estimació d'impacte ambiental favorable de 16 d'octubre de 2007 (expedient 2007/013-EIA) per a la fàbrica de pinsos que se situa en l'explotació.  
- Resolució complementària (2a) de 13 d'octubre de 2011 en la qual es modifica la numeració cadastral de totes les parcel·les afectades per l'explotació, que passen a denominar-se totes com a parcel·la 215 del polígon 11 i es fan extensibles els condicionants ambientals de la DIA d'11 de juny de 2003 a l'ampliació proposada de 145.000 aus i l'ampliació del centre de classificació d'ous en 1800 m² addicionals.  
  
Amb la modificació del projecte, la capacitat resultant seria de 945.000 aus.  
- Resolució complementària (3a) de 26 de gener de 2015 sobre la modificació del projecte en el qual s'eliminaria la construcció de la nau per a 145.000 aus que seria substituïda per una altra de capacitat per a 25.000 gallines de pagés.  
La capacitat de l'explotació resultant va ser de 825.000 aus.  
- El 3 de maig de 2017 té entrada en el Servei d'Avaluació d'Impacte Ambiental la sol·licitud d'informe respecte a una modificació no substancial del complex avícola de posta a Sinarcas. Aquesta modificació consisteix en la construcció d'una nova nau amb capacitat per a 30.000 aus. Es procedeix a l'obertura de l'expedient d'avaluació d'impacte ambiental amb el número 68-2017-AIA.  
El 26 de juny de 2017 el Servei d'Avaluació d'Impacte Ambiental insta l'inici de procediment d'avaluació d'impacte ambiental.  
  
Amb l'ampliació proposada, l'explotació tindria una capacitat de 855.000 aus.  
- L'11 de juny de 2018 el Servei de Prevenció i Control Integrat de la Contaminació remet una nova modificació del projecte l'objectiu del qual és l'ampliació de l'activitat mitjançant la construcció de 2 naus noves, amb la qual cosa el complex arriba a un total d'1.055.492 places.  
Per tant, es deixa sense efecte la modificació sol·licitada el maig de 2017 i es valora el projecte segons la documentació d'11 de juny de 2018.  
- Mitjançant les remissions de 17 de setembre i 15 d'octubre de 2018, i 4 de novembre de 2019 el Servei de Prevenció i Control Integrat de la Contaminació remet documentació addicional al projecte.  
  
Es considera com a data d'inici de l'anàlisi tècnica de l'expedient el 26 de novembre de 2019, moment en el qual té entrada en l'òrgan ambiental la justificació de realització de tràmit d'informació pública i consulta als organismes afectats per la realització del projecte.  
  
  
Descripció del projecte  
Es pretén l'ampliació d'una explotació avícola de posta amb capacitat autoritzada de 825.000 gallines de posta.  
L'ampliació es durà a terme mitjançant la construcció d'una nau nova de gallines de pagés de 2.112 m2 i amb una capacitat aproximada per a 30.500 aus i una altra nau de gallines de posta en terra per a 245.000 aus i una superfície de 4000 m². Per tant, i quant a nombre d'animals. l'ampliació proposada seria de 275.500 aus.   
L'explotació es troba a la parcel·la 215 del polígon 11 de Sinarcas, que té una superfície de 216.970 m2 i una superfície construïda de 22.166,50 m2. La qualificació urbanística és de sòl no urbanitzable, amb aptitud agrícola-ramadera. Per a l'ús de les gallines de pagés s'ha adquirit part de les parcel·les 134 (38.861 m2) i 214 (57.713 m²).  
  
Les superfícies ocupades per naus i zones d'espai vital són les següents:  
Nau 1 (80.640 gallines en gàbia): 1.904 m²  
Nau 2 (80.640 gallines en gàbia): 1.751 m²  
Nau 3 (72.576 gallines en gàbia): 1.820 m²  
Nau 4 (72.576 gallines en gàbia): 1937,50 m²  
Nau 5 (90.720 gallines en gàbia): 1.820 m²  
Nau 6 (90.720 gallines en gàbia): 4.820 m²  
Nau 7 (141.120 gallines en gàbia): 2.247,84 m²  
Nau 8 (126.000 gallines en gàbia): 2.000 m²  
Nau 9 (25.000 gallines de pagés): 2.337,22 m². Superfície d'espai vital: 107.326 m²  
Centre de classificació i envasament: 3.031,78 m²  
Habitatge masovers: 133,14 m²  
Magatzem de ferramentes: 312,40 m²  
Fàbrica de pinsos: 1.051,62 m²  
L'ampliació consistirà en el següent:  
Nau 10 (30.500 gallines de pagés): 2.112 m². Superfície d'espai vital de 122.000 m²  
Nau 11 (ponedores en terra 245.000): 4.000 m²  
En el cas de les de pagés, les gallines tindran accés a un parc exterior a la granja i cada gallina disposarà d'una superfície de 4 m². La zona d'espai vital quedarà delimitada per una tanca metàl·lica de 2 m d'alçada.   
Amb la construcció de les dues naus, l'explotació ramadera tindria una producció total de 900.992 ous/dia de mitjana anual procedents de gallines de posta, en un total d'1.059.992 gallines aproximadament allotjades en l'explotació.  
Les naus existents disposen de sistema de ventilació-refrigeració de tipus cool-system, per la qual cosa l'aigua emprada en les instal·lacions se sotmetrà als programes corresponents de control de la legionel·losi.  
  
En l'explotació ampliada es consumiran 44.493,50 t/any de pinso, 110.328 m3/any d'aigua de captació subterrània per a ús per part dels animals i per al funcionament dels sistemes de refrigeració i 5.000 dotzenes/dia d'ous procedents d'altres explotacions.  
Respecte a l'aigua, l'explotació disposa de pou amb autorització per a extraure 122.303 m3/any a més de subministrament d'aigua potable procedent del municipi de Sinarcas que es destina al centre de classificació.  
Com a productes acabats s'obtindran 02.562.447 ous de tipus A i C i 1.059.992 d'ous de gallines fins a 84 setmanes d'edat. A la fàbrica de pinso es produiran 60.000 t de pinso anuals.  
La gallinassa serà recollida en cintes transportadores que la depositaran directament en la caixa del camió per a ser retirada fora de l'explotació i utilitzar-la com a fertilitzant o esmena orgànica.   
Els materials perillosos produïts són emmagatzemats i segregats en contenidors hermètics que es gestionen a través d'un gestor de residus perillosos.  
Pel que fa als residus no perillosos, el promotor disposa de contractes amb gestors que exerceixen l'activitat de recollida i transport i d'empreses de gestió de subproductes d'animals no destinats al consum humà.   
La gallinassa i els cadàvers són els principals subproductes produïts en l'explotació. Els animals morts es retiren diàriament de les naus i són emmagatzemats en contenidors-congeladors que retira una empresa autoritzada i especialitzada.  
La gallinassa és retirada cada 3-4 dies per una empresa o gestor i es destina a ús com a adob orgànic. Es calcula que es produiran 44.304 t/any.  
Una vegada finalitzada l'activitat es procedirà a l'enderrocament de les infraestructures inservibles i al desmantellament de les instal·lacions.  
  
Afeccions legals  
- L'ampliació de l'explotació (noves edificacions) es farà en sòl forestal comú segons el PATFOR (Pla d'acció territorial forestal de la Comunitat Valenciana). L'àrea d'espai vital de les aus es realitzarà en sòl forestal estratègic segons el PATFOR.  
- L'ampliació es durà a terme en sòl no urbanitzable d'aptitud agrícola i ramadera segons l'informe de compatibilitat emés per l'Ajuntament de Sinarcas.   
- El projecte no afecta espais naturals protegits per la Xarxa Natura 2000 ni cap altre espai natural o àrees de protecció regulats en la Llei 11/1994.  
  
Tramitació administrativa  
El 3 de maig de 2017 té entrada en l'òrgan ambiental la sol·licitud d'informe del Servei de Prevenció i Control Integrat de la Contaminació referent a la modificació del projecte d'explotació avícola de posta i fàbrica de pinsos per a autoconsum. La modificació consistia en la construcció d'una nau nova per a 30.000 gallines de posta en terra.  
  
El 26 de juny de 2017 l'òrgan ambiental emet l'informe en el qual es determina que la modificació del projecte requereix la realització del procediment d'avaluació d'impacte ambiental.  
El 21 de juny de 2018 té entrada en el Servei d'Avaluació d'Impacte Ambiental documentació referent a una nova modificació del projecte, modificació sobre la qual es fa aquest pronunciament ambiental.  
  
El 30 de juliol de 2018 l'òrgan ambiental emet un informe en què indica que la modificació del projecte requereix la realització d'un procediment ordinari d'avaluació d'impacte ambiental, entre altres.  
L'inici del tràmit substantiu es va produir abans de l'entrada en vigor de la Llei 9/2018 (7 de desembre de 2018), en l'article 9 de la qual s'impedeix la realització del procediment d'avaluació d'impacte ambiental de projectes totalment o parcialment executats.   
Aquest fet és rellevant administrativament, ja que les naus objecte de l'expedient actual estan construïdes, amb la qual cosa es tracta d'un projecte executat.  
2. La informació pública es va produir mitjançant la publicació d'un anunci en el Diari Oficial de la Generalitat Valenciana del 12 de juliol de 2019.  
Durant el període d'informació pública es van emetre els informes següents:   
- Informe de la Direcció General de Patrimoni Cultural de 4 de desembre de 2018 a l'efecte de l'article 11 de la Llei 4/1998, del patrimoni cultural valencià en sentit favorable condicionat a la presentació d'un estudi paleontològic i a la vigilància de les obres.  
- Informe de la Secció Forestal del Servei Territorial de Medi Ambient de València de 29 de març de 2019 en què s'indica que les parcel·les on està prevista l'actuació no afecten cap muntanya gestionada per la Generalitat (muntanyes propietat de la Generalitat, muntanyes incloses en el catàleg de muntanyes de domini públic i utilitat pública i aquelles consorciades, sotmeses a algun conveni o règim contractual en virtut del qual s'atorgue la gestió de la Generalitat), ni són contigües a aquestes.  
Indica l'informe que l'actuació no afecta cap via pecuària i especifica que d'acord amb la Llei 3/1993, forestal de la Comunitat Valenciana, i segons la Resolució de 5 de març de 2019 de la Direcció General de Medi Natural i d'Avaluació Ambiental, la parcel·la 215 del polígon 11 està actualment classificada com a terreny forestal ordinari. D'altra banda les parcel·les 134 i 214 del polígon 11 estan classificades com a terreny forestal estratègic i es considera que l'ús d'aquestes com a zona d'espai vital de les aus no suposa una modificació substancial de la coberta vegetal ni un canvi d'ús forestal.  
L'informe prossegueix amb la introducció de condicionants en l'execució del projecte que s'incorporaran a la part resolutiva d'aquesta declaració d'impacte ambiental.  
  
Documentació administrativa  
En l'expedient d'avaluació d'impacte ambiental consten els següents informes remesos per l'òrgan substantiu:  
- Resolució de la Direcció de Medi Natural i d'Avaluació Ambiental de 5 de març de 2019 relativa a la modificació de la cartografia de sòl forestal de la parcel·la 215 del polígon 11 de Sinarcas. Aquesta modificació consisteix en el canvi de terreny forestal estratègic a terreny forestal comú en part de la parcel·la 215 del polígon 11.  
- Informe de la Comissaria d'Aigües de la Confederació Hidrogràfica del Xúquer de 31 d'octubre de 2018 en el qual s'exposa que l'explotació disposa de pou amb autorització per a extraure 122.303 m³ anuals per a proveïment d'aigua d'abeuratge de les aus i subministrament d'aigua potable procedent de l'Ajuntament de Sinarcas.  
Respecte de les aigües sanitàries, exposa que hi ha dos punts d'abocament des d'on són recollides per un gestor per a abocar-les a una EDAR. Hi ha un tercer punt d'abocament per a recollida de vessaments d'olis i greixos procedents de la fàbrica de pinsos el contingut dels quals es retira per mitjà d'un gestor autoritzat.  
Les aigües pluvials s'infiltren en el terreny.  
L'informe finalitza recordant la prohibició d'efectuar abocaments directes o indirectes d'aigües i productes residuals que puguen contaminar les aigües subterrànies, evitar apilaments a la intempèrie que puguen contaminar les aigües pluvials, entre altres.  
- Informe de la Direcció Territorial de València de 25 d'octubre de 2019 en el qual, després de considerar l'informe emés per la Secció Forestal del Servei Territorial de Medi Ambient Veterinari d'Inspecció Pecuària en què s'indica que les instal·lacions que alberguen el bestiar compleixen les distàncies previstes per l'article 54 de la Llei 6/2003 de ramaderia de la Comunitat Valenciana i l'informe en matèria del sòl no urbanitzable, es pronuncia en sentit favorable condicionat i fa constar que no hi ha constància de la sol·licitud d'informe en sòl no urbanitzable d'oficines, magatzems, aparcament per a vehicles, habitatge per a l'encarregat i fàbrica de pinsos.  
- Informe de compatibilitat urbanística de 10 de maig de 2018 en què s'indica que el sòl on es farà l'ampliació és un sòl no urbanitzable d'aptitud agrícola i ramadera segons les normes subsidiàries de Sinarcas i modificacions posteriors, i en el qual es considera que el que es proposa és compatible amb el planejament municipal.  
  
Consideracions ambientals  
Es destaquen els aspectes següents de l'estudi d'impacte ambiental:  
  
1. Identificació i valoració d'impactes  
Es consideren les fases següents del projecte que poden generar impactes:  
- Disseny: estudi d'alternatives. De l'estudi d'alternatives s'ha optat per la zona on ja hi ha una explotació avícola amb subministrament i infraestructures de llum, aigua, etc. i distància adequada a la població de Sinarcas, 4 km.  
- Construcció: les accions d'aquesta fase que poden generar impactes són l'execució de desbrossaments, la realització d'excavacions i desmunts, la conformació de terraplens, l'execució de camins i vials, la construcció d'edificacions.  
- Explotació: la presència de les estructures i les activitats pròpies del règim de funcionament són les accions que poden derivar en la generació d'impactes ambientals.  
Els elements del medi ambient que poden patir impacte són:   
- Aire: tant durant la fase de construcció com durant les fases de desmantellament de l'activitat es pot produir un augment de les partícules físiques sòlides i un augment de la generació de sorolls i vibracions.  
  
Durant la fase d'activitat es produirà una disminució de la qualitat de l'aire i un increment de l'efecte d'hivernacle a causa de les emissions dels animals i de les emissions generades per la descomposició de la matèria orgànica (diòxid de carboni, metà, amoníac, compostos sulfurosos).  
Els vehicles que intervindran en la realització de les obres i transport d'animals i pinso emetran a l'atmosfera diòxid de sofre i òxid de nitrogen.  
- Sòl: durant la fase de construcció es produirà una alteració de les propietats físiques, químiques i biològiques del sòl que pot desencadenar erosió.  
- Vegetació: les construccions projectades ocasionaran la pèrdua de vegetació forestal.  
- Fauna: es pot produir una pèrdua de l'hàbitat i alteració de pautes de comportament.  
- Paisatge: l'eliminació de la vegetació ocasionarà un canvi en el paisatge. Les edificacions alteraran la composició estètica del paisatge.  
  
- Socioeconomia: en la fase de construcció i funcionament es donaran repercussions positives sobre l'ocupació. L'explotació ramadera suposarà un augment en la diversificació de l'activitat econòmica.  
Després de l'anàlisi de la matriu d'impactes, l'estudi d'impacte ambiental fa la valoració següent dels impactes ambientals més rellevants detectats:  
- L'elecció de la ubicació de les noves naus tindran un impacte positiu, ja que se situen en un polígon ramader en un sòl adequat segons la normativa municipal.  
- Rebuig i desbrossament del terreny: produirà un impacte sobre la vegetació. L'impacte es valora com a compatible pel fet que els desbrossaments només afectaran la construcció de la nau 10, ja que en la superfície de la nau 11 actualment no hi ha vegetació. En qualsevol cas, els desbrossaments se cenyiran exclusivament a la superfície ocupada per les noves naus, per la qual cosa l'impacte es valora com a compatible.  
- Moviments de terra: es generarà un impacte sobre la qualitat de l'aire a conseqüència de la pols originada pel tràfec de les màquines. No obstant això, es procurarà fer el mínim moviment possible de terres i que aquests moviments no es facen en la línia de màxim pendent. D'altra banda la construcció de les naus no requereixen grans moviments de terra, per la qual cosa l'impacte es valora com a compatible.  
  
- Soroll: augment dels nivells sonors en la fase d'obres. L'impacte es valora compatible perquè les obres no seran de magnitud elevada.  
  
- Olors: en l'explotació avícola les emissions gasoses produïdes per les aus i pel fem generat poden provocar males olors que afecten la població. Les mesures utilitzades en el disseny de les naus, el manteniment correcte de densitats d'animals en les naus, el maneig adequat de les dejeccions i la llunyania del nucli urbà de Sinarcas a les naus (4 km) determinen la valoració de l'impacte com a compatible.  
  
- Paisatge: en la fase d'obres la presència de maquinària suposarà un efecte negatiu sobre el paisatge. Durant la fase de funcionament la presència de les construccions provocarà una alteració en el paisatge que generarà un impacte de signe negatiu però compatible a causa de la situació de les naus allunyades de les vies de comunicació més transitades i a l'ús de mesures correctores com ara la utilització de materials i colors que harmonitzen amb el paisatge.  
- Estructura poblacional i economia: l'augment de la demanda de mà d'obra generarà un impacte de signe positiu sobre l'estructura poblacional i l'economia.  
- La generació de subproductes suposarà un impacte positiu a causa de l'ús que se'n farà com a fem.  
2. Establiment de mesures protectores i correctores.  
- Fase de disseny: elecció de la ubicació de les naus allunyades del nucli urbà i en sòl apte urbanísticament per a fer-ho. L'explotació no afecta espais naturals protegits inclosos els espais de la Xarxa Natura 2000 si bé es produirà afecció a terreny forestal.  
- Sistema de gestió de la gallinassa: l'assecatge de la gallinassa en les cintes transportadores i la retirada d'aquesta cada 2-3 dies per a utilitzar-la com a adob orgànic evita la contaminació de sòls i aigües. Les bandes que transporten la gallinassa finalitzen en la zona de càrrega del camió que la retira. Aquesta zona està coberta i impermeabilitzada per a impedir la contaminació de sòls i aigües.  
En el disseny de les naus s'ha procurat l'optimització de les matèries primeres com l'aigua.  
Per a evitar la contaminació de les aigües les instal·lacions disposaran de fossa sèptica per a la recollida d'aigües de tipus sanitari.  
Amb la finalitat de minimitzar l'impacte paisatgístic s'instal·laran pantalles vegetals als voltants de les instal·lacions, i s'adequaran les edificacions a l'entorn rural utilitzant tons verds.  
Les mesures correctores en fase d'obra i funcionament seran les següents:  
- Aire: regatge de zona de trànsit i obres, limitació de la velocitat dels vehicles. Durant la fase de funcionament es farà el seguiment i control de les emissions atmosfèriques produïdes a la granja.  
  
- Aigua: el manteniment i reparació de maquinària d'obra es farà en zones allunyades dels cursos d'aigua. Els abocaments accidentals els gestionarà un gestor autoritzat i segons la naturalesa de l'abocament. Les zones d'excavació i arreplega de materials se situaran en zones on no circulen aigües d'escolament.  
Les aigües procedents de les fosses sèptiques es gestionaran de manera que complisquen amb els estàndards de qualitat i requeriran en cas d'abocament autorització administrativa de l'òrgan de conca.  
- Gestió de subproductes i residus: les aigües residuals, residus tòxics i perillosos i cadàvers d'animals seran gestionats per gestors autoritzats.   
Pel que fa a la gestió de la gallinassa i al requeriment del Servei d'Avaluació d'Impacte Ambiental, el promotor proposa la construcció d'un femer impermeable amb depòsit estanc per a la recollida de lixiviats amb capacitat de 10 dies amb capacitat de 1750 m³ i dimensions 50×10×3,5m.  
La gestió de subproductes i residus realitzada és justificada pel promotor amb la documentació següent:   
- Autorització de 6 de març de 2009 de l'EPSAR per a abocament d'aigües domèstiques o assimilables que han de complir amb els límits d'abocament establits en l'ordenança d'abocaments a xarxes de sanejament de l'EPSAR.  
- Contractes de subministrament de fem: el fem serà gestionat a través d'un gestor SANDACH, contractes amb empreses agrícoles i agricultors individuals amb els quals s'han subscrit els contractes corresponents. La gallinassa s'emprarà directament com a esmena o adob orgànic en una superfície de 1.404,49 ha a les províncies de Conca, Albacete i València.  
S'ha subscrit igualment un contracte de gestió de residus perillosos (envasos contaminats, biosanitaris, aerosols, etc.) i residus no perillosos (fusta, paper, etc.), subproductes (ous trencats, gallinassa).  
- Assegurança de retirada de cadàvers.  
Finalment, cal indicar que l'empresa disposa d'un sistema de gestió mediambiental per a millorar el comportament global de l'explotació mitjançant la implantació de l'ISO 14837. Així mateix, i en aplicació de bones pràctiques ambientals, es portaran controls de consums d'aigua, pinso i energia.  
3. Programa de vigilància ambiental  
L'estudi d'impacte ambiental proposa el següent:  
- Fase d'obres: les obres es duran a terme sota supervisió d'un tècnic amb experiència en medi ambient. El programa consistirà en la vigilància de l'origen legal dels préstecs d'obres, en el seguiment de la gestió dels residus segons s'ha previst, en la protecció correcta del patrimoni arqueològic, la gestió adequada de la terra vegetal, la disposició adequada dels parcs de maquinària, els punts d'acumulació de residus de manera que no es troben pròxims a cursos d'aigua, la limitació de l'eliminació de la coberta vegetal.  
- Fase d'explotació: es controlarà el manteniment correcte dels equips amb la finalitat d'evitar emissions accidentals de gasos a l'atmosfera o abocaments al sòl. Amb la finalitat de disminuir les emissions i la quantitat de nitrogen i fòsfor produït, es controlaran periòdicament els nivells de fòsfor i proteïna en els pinsos. Es durà a terme el control de les emissions atmosfèriques, nivells de soroll, sistemes d'eliminació de subproductes i residus, control de plagues i malalties, control de les espècies emprades en la restauració vegetal, consum d'aigua emprada en la neteja de les naus i consum anual d'aigua d'abeuratge, producció de fem.   
El Programa de vigilància ambiental inclou el seguiment dels diferents paràmetres que s'han de controlar per mitjà de taules.  
El seguiment del Programa de vigilància ambiental es materialitzarà mitjançant l'emissió dels informes tècnics corresponents.  
Consideracions de l'òrgan ambiental que fonamenten la resolució:  
  
L'objecte fonamental de la valoració ambiental que s'està realitzant és concloure si l'ampliació de l'explotació promoguda per Grupo Avícola La Cresta té efectes ambientals significatius i valorar, així mateix, si els efectes acumulatius producte de les successives ampliacions del projecte poden generar efectes significatius sobre el medi ambient.  
  
Pel que fa a les diferents resolucions emeses, i d'acord amb l'article 44 de la Llei 21/2013, es procedirà a modificar els condicionants que no s'adapten a la regulació legislativa actual, unificar els condicionants en fase d'execució del projecte per a fer-los extensius al conjunt de l'explotació, eliminar aquells que es recullen en compliment de la legislació en matèria de ramaderia i, per tant, innecessaris, i en definitiva, unificar els condicionants ambientals amb la finalitat de facilitar que el promotor del projecte els complisca.  
Una vegada explicat el contingut de la resolució s'analitzaran els punts més rellevants que fonamenten els condicionants ambientals:  
- Àmbit del projecte: l'explotació se situa en una zona de mosaic agrari-forestal amb una zona forestal considerada actualment com a terreny forestal estratègic i, per tant, amb valors ambientals i una altra que ha sigut inclosa en terreny forestal comú. Abans de l'entrada en vigor del PATFOR ja les DIA emeses instaven la protecció del sòl forestal mitjançant la limitació de l'afecció d'aquestes a les zones imprescindibles per a l'execució del projecte. En aquest sentit, es considera vàlid el criteri de les DIA i, per tant, s'estén a la present resolució a fi de preservar aquest mosaic, valuós per a la biodiversitat.  
Pel que fa a l'ampliació de l'explotació, per la distància al nucli urbà, no es considera que hagen d'augmentar les possibles molèsties per olors; la millor correcció ambiental a aquest factor és guardar una distància adequada amb els nuclis de població.  
No obstant això, el tràfec de vehicles que transporten matèries primeres o s'emporten productes acabats o subproductes de l'explotació, poden generar molèsties que han de ser minimitzades amb mesures preventives.   
- Capacitat total de l'explotació:   
Segons la documentació presentada pel promotor, el total d'animals que s'allotjaran en l'explotació i sobre la base dels quals s'ha realitzat el càlcul de consums i emissions serà d'1.055.492. Per tant, partint del nombre d'animals actualment autoritzats (825.000) l'ampliació que es considerarà serà de 230.492 animals i no del nombre d'animals que consta en la documentació remesa, que és de 275.500.  
- Construcció i ubicació de femer:   
En compliment de les DIA esmentades anteriorment es construirà un femer amb caràcter previ a l'aprovació de l'ampliació del projecte, ja que es considera que és una mesura preventiva adequada i que, al mateix temps, contribueix a la millora de la capacitat de gestió de la gallinassa.   
El femer haurà de canviar d'ubicació per a no afectar cap terreny forestal estratègic. La capacitat serà de 1.750 m³ segons la proposta del promotor, atenent el sistema de gestió utilitzat.   
- Ús de la gallinassa: atés que part de la gallinassa és retirada per agricultors i empreses agrícoles per a ús en els seus camps de cultiu, la quantitat de gallinassa aportada al terreny haurà d'ajustar-se als cultius als quals s'aplique.  
En qualsevol cas, caldrà complir amb els codis de bones pràctiques agràries aprovats en les diferents comunitats autònomes on s'utilitze.  
  
- Aigua: amb una capacitat màxima d'1.055.492 aus, les dotacions del pou, atés que s'aplicaran millors tècniques disponibles per a evitar consums excessius, en principi són suficients per a l'ús dels animals i alimentació dels sistemes de refrigeració.  
Exposa el projecte tècnic que en cas de fallada en el subministrament d'aigua de pou, hi ha connexió amb la xarxa de proveïment municipal. No obstant això, si les fallades es repeteixen, evidenciaran una falta d'aigua en l'explotació que no ha de ser suplida de manera habitual per la xarxa d'aigua municipal, ja que podria posar en perill els usos existents.  
D'altra banda, no es calcula en el projecte l'aigua consumida per a la neteja de les naus sota la premissa que aquesta neteja, en general, es fa en sec. No obstant això, la pràctica habitual és fer una neteja amb aigua a baixos volums i alta pressió després de la neteja en sec i és previsible que el consum siga superior al calculat. Per això el promotor, en l'àmbit del sistema de qualitat incorporat, durà a terme el control dels volums consumits tenint en compte que cal complir amb els paràmetres de la concessió i no posar en perill els usos existents. Per a complir amb aquest criteri cal establir un condicionant ambiental específic en aquest sentit.   
- Patrimoni cultural: caldrà presentar la valoració en matèria paleontològica davant de la Conselleria de Cultura, en la qual s'ha de justificar el compliment de totes les determinacions de l'informe emés.   
- Mesures de compensació ambiental: com a mesura de compensació per l'execució del projecte abans de l'autorització substantiva d'aquest, el promotor haurà d'elaborar un programa de gestió de les zones forestals de les quals és titular i en tot o en part ocupades per l'explotació. Aquest programa de gestió haurà de complir els objectius i les directrius del PATFOR.  
En aquesta proposta de gestió s'hauran de tindre en compte les mesures de prevenció d'incendis forestals en el seu doble vessant de gestió de la zona forestal i de prevenció per activitat contigua a zona forestal.  
Finalment, i com a conclusió, cal valorar la modificació del projecte per si sola com a acceptable ambientalment amb el compliment de les mesures preventives i correctores de l'estudi d'impacte ambiental i les que s'estableixen en aquesta resolució.  
Ara bé, en el conjunt de l'explotació, i a causa de la magnitud elevada del projecte i al risc elevat de generar efectes ambientals significatius que únicament poden ser minimitzats amb l'aplicació d'una gestió complexa de residus i subproductes i mitjançant l'aplicació de les millors tècniques disponibles en tots els aspectes de l'explotació, així com amb l'aplicació rigorosa del sistema de gestió mediambiental, aquesta resolució insistirà en els aspectes més significatius de la gestió de manera que es genere una resposta correctora davant de qualsevol possible modificació de les previsions realitzades.  
  
Consideracions jurídiques  
1. El projecte examinat constitueix un dels supòsits en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.1.c i annex I.a.1r de la Llei 21/2013, de 9 de desembre, d'avaluació ambiental, modificada per la Llei 9/2018, i l'annex I.1.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental, de la Comunitat Valenciana.  
2. En l'expedient s'han observat els tràmits previstos en la Llei 21/2013, d'avaluació ambiental, modificada per la Llei 9/2018, i en les altres disposicions que li són aplicables.  
3. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i Avaluació Ambiental (DOGV núm. 8614, de 16 d'agost de 2019).  
Per tot l'anterior, es resol:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de legalització d'ampliació d'explotació avícola de posta en les parcel·les 215, 134 (part) i 214 (part) del polígon 11 de Sinarcas (València), sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:   
1. Amb anterioritat a l'autorització substantiva del projecte:  
a) S'haurà de justificar la presentació davant de l'òrgan competent en patrimoni cultural, la valoració específica i real del projecte sobre el patrimoni paleontològic verificant si han aparegut restes d'índole paleontològica i justificant, en cas positiu, les mesures dutes a terme en compliment de l'informe.   
b) Haurà d'estar construït un femer de 1.750 m³ amb solera impermeable, cobert i amb sistema de recollida de lixiviats. Aquest femer no es podrà construir en un terreny forestal estratègic.  
2. El total de la capacitat de l'explotació que s'autoritzarà serà el previst en els documents presentats: 1.055.492 animals. El total de les aus es distribuirà en les 11 naus existents.  
3. Quan acaben les obres haurà de quedar tota la zona lliure de residus de construcció, residus que haurà de gestionar segons les característiques un gestor autoritzat i s'hauran de gestionar a través de plantes de valorització els residus aptes per a fer-ho.   
4. En matèria forestal:  
- Totes les restes i residus originats en aquests treballs hauran de ser eliminats i extrets de manera immediata per motius fitosanitaris i de prevenció d'incendis forestals.  
- Caldrà complir estrictament les normes de seguretat en prevenció d'incendis forestals disposades en el Decret 7/2004 de 23 de gener de la Conselleria de Medi Ambient pel qual s'aprova el plec general de normes de seguretat en prevenció d'incendis forestals que cal observar en l'execució i els treballs que es realitzen en terrenys forestals o en els seus voltants.  
- S'haurà de complir en tot cas la Llei 3/1993 forestal de la Comunitat Valenciana i el seu  
Reglament, així com la Llei 43/2003 de muntanyes.  
5. Mesura de compensació ambiental:   
Com a mesura de compensació per haver iniciat totalment o parcialment el projecte amb anterioritat a l'autorització d'aquest, el promotor haurà d'elaborar un programa de gestió de les zones forestals de les quals és titular i en tot o en part ocupades per l'explotació. Aquest programa de gestió haurà de complir els objectius i les directrius del PATFOR. En aquesta proposta de gestió s'hauran de tindre en compte les mesures de prevenció d'incendis forestals en el seu doble vessant de gestió de la zona forestal i de prevenció per activitat contigua a zona forestal.  
La proposta de gestió i prevenció d'incendis forestals s'haurà de presentar davant de la Secció Forestal del Servei Territorial de Medi Ambient en el termini màxim de 30 dies des de l'autorització del projecte i a l'efecte de ser informat favorablement i, en cas necessari, autoritzat.  
  
Segon  
Els condicionants ambientals de les declaracions d'impacte ambiental de 4 de juny de 2003 (expedient 221-2002-AIA,11 de juny de 2003 (expedient 128-2003-AIA) i resolucions complementàries s'unifiquen de manera que són aplicables a la totalitat de l'explotació.   
Són els següents:   
6. La gestió dels cadàvers d'animals es farà segons la legislació vigent en la matèria.  
7. Es realitzaran les actuacions necessàries per a mantindre en bon estat la vegetació de la zona d'espai vital programant, en cas necessari, l'eixida dels animals per zones que s'aniran alternant. Aquestes zones es vigilaran i es netejaran amb la retirada de les acumulacions de gallinassa que s'hi puguen donar.  
8. Gestió de la gallinassa: la retirada per agricultors i empreses agràries de la gallinassa per a l'ús en les seues explotacions comportarà la signatura del compromís d'aplicar una quantitat de gallinassa d'acord amb els cultius als quals s'aplique i d'acord amb les recomanacions del codi de bones pràctiques agràries que siga aplicable.  
Totes les eixides de gallinassa hauran de quedar documentades i haurà de comunicar-se a l'òrgan substantiu qualsevol variació realitzada en la gestió d'aquesta.  
Aquests controls formaran part del programa de vigilància ambiental que quedarà inclòs, al seu torn, en el sistema de gestió ambiental.  
9. Els camions que retiren la gallinassa hauran d'anar coberts almenys amb lones i circular preferentment en les primeres i últimes hores del dia. Es comprovarà l'estanquitat dels remolcs o caixons dels camions que retiraran la gallinassa.  
El responsable de medi ambient de l'explotació impedirà l'eixida de l'explotació d'aquells que no estiguen en les degudes condicions.   
  
Tots els vehicles hauran de circular per zones on hi haja la mínima incidència possible sobre les condicions d'assossec de la població.   
  
 10. Es mantindrà inalterada la vegetació forestal existent en la finca excepte el que s'indica per als treballs de gestió forestal i prevenció d'incendis.   
11. Consum sostenible de l'aigua:   
S'inclourà en el programa de vigilància ambiental com a part integrant del sistema de gestió mediambiental el control dels consums mensuals d'aigua.   
En cas de situacions extraordinàries (avaries, o similar) l'explotació es podrà proveir de la xarxa d'aigua potable del municipi de Sinarcas en substitució de l'aigua de pou sempre sota el consentiment previ del municipi, que s'obtindrà cada vegada que es done una situació excepcional.  
En el cas que en el control del consum d'aigua de pou es detecte un augment de l'ús de l'aigua, es controlaran possibles pèrdues en conduccions, elements de subministrament del cool-system, elements de subministrament dels animals. En el cas que aquest augment de consum no es puga reduir i arribe al límit dels cabals d'aigua concedits, s'haurà de disminuir temporalment la capacitat productiva. En el cas que es repetisquen aquests esdeveniments durant almenys 3 anys seguits, caldrà modificar el projecte per a reduir definitivament la capacitat productiva.  
  
Tots els controls realitzats i els esdeveniments detectats hauran de quedar documentats i registrats.   
Pel que fa a l'aigua obtinguda de la xarxa pública de l'ajuntament, caldrà establir els controls oportuns i, si escau, mesures correctores per a minimitzar-ne el consum en cas que se superen les previsions establides.   
12. L'òrgan substantiu tindrà en compte la magnitud total de l'explotació amb la finalitat d'exigir l'aplicació de les millors tècniques disponibles amb la finalitat d'evitar un augment significatiu d'emissions a l'atmosfera.  
En el cas que els controls establits per la legislació vigent o autorització que, si escau, s'atorgue detecten un augment de l'emissió de gasos contaminants en relació amb el que es preveu, s'haurà de valorar si hi ha impossibilitat que el promotor puga complir amb els límits d'emissió fixats. En aquest cas, s'instarà el promotor a la modificació del projecte perquè reduïsca la capacitat o el model productiu. Aquesta reducció haurà de documentar-se, comunicar-se al Servei d'Avaluació d'Impacte Ambiental, i constar en l'autorització substantiva.  
13. Les condicions d'aquesta declaració d'impacte ambiental es podran modificar quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
14. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'hi aplicarà el procediment d'avaluació d'impacte ambiental previst en aquesta.  
  
15. En l'autorització del projecte i la seua publicitat s'haurà de complir l'article 42 de la Llei 21/2013, modificada per la Llei 9/2018.   
  
Tercer  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte.  
  
Quart  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental, modificada per la Llei 9/2018.  
La regulació de la vigència d'aquesta declaració d'impacte ambiental serà la que estableix l'article 43 de l'esmentada Llei 21/2013, modificada per la Llei 9/2018.  
  
València, 13 de març de 2020. El director general de Medi Natural i d'Avaluació Ambiental: Francisco Javier Quesada Ferre (per delegació del director general de Qualitat i Educació Ambiental, segons la Resolució de 9 d'agost de 2019, DOGV núm. 8614, de 16 d'agost de 2019)»  
  
  
València, 23 de setembre de 2020- El director general de Medi Natural i d'Avaluació Ambiental: Benjamín Pérez Rocher (per delegació del director general de Qualitat i Educació Ambiental, segons la Resolució de 9 d'agost de 2019, DOGV núm. 8614, de 16 d'agost de 2019).